Pyšny indigo

Pyšny indigo (Amorpha fruticosa) je rostlina ze swójby łušćinowcow (Fabaceae).

 Wopis 

Pyšny indigo je zrunany kerk, kotryž docpěje wysokosć wot 1 hač do 3 m. Jeho młode wurostki su mjechko kosmate, pozdźišo so pak wobnažuja.

 Łopjena 
Měnjate łopjena su 9ličbnje hač 25ličbnje njeporowje pjerite a docpěja dołhosć wot hač do 30 cm. Jich stołpik docpěje dołhosć wot 2 hač do 4 cm. Łopješka su dołhojće-owalne hač eliptiske, njesu prědku krótki kałačowy kónčk a docpěja dołhosć wot 1,5 hač do 4 cm. Jich kroma je hładka. Na delnim boku na spočatku su swětłošěrje kosmate, ale so skoro wobnažuja.

Pódlanske łopješka su wusko-linealne a hižo krótko po rozwiću łopjenow wotpadnu.

 Kćenja 
Kćěje wot junija hač do awgusta, rědko hač do septembra. Kćenja su małke a steja w 7 hač 15 cm dołhich, zrunanych, nakónčnych kićach abo dwójnych kićach. Jenož šěroka chorhojčka eksistuje wot typiskich krónowych łopješkow, mjeztym zo pódlanskej křidlešce a čołmik faluja. Wona je purpurmódra hač módrowioletna. Próšniki su žołte.

 Płody 
Płody njejsu typiske łušćiny, ale jednosymjenjowe, nabok wopłonjene, zmoršćene worješki. Jich sćěna je hruba.

 Stejnišćo 
Rosće w swětłych lisćowych lěsach, na kromach, w prerijach a w suchich kerčinach. Ma radšo suche pódy.

 Rozšěrjenje 
Pochadźa originalnje z kontinentalnych regionow sewjerneje Ameriki, wot Kanady hač do Floridy a Mexika.

 Synonymy 
 Amorpha elata Hayne
 Amorpha fragrans Sweet
 Amorpha fruticosa var angustifolia Pursh
 Amorpha fruticosaf. crispa (G.Kirchn.) C.K.Schneid.
 Amorpha fruticosa var crispa G.Kirchn.
 Amorpha fruticosa var tennesseensis (Shuttlew. ex Kunze) E.J.Palmer
 Amorpha tennessensis Shuttlew. ex Kunze
 Amorpha virgata Small

 Wužiwanje 
Rostlina so jako pyšnu drjewinu plahuje.

 Žórła  
 Steinbachs Großer Pflanzenführer, ISBN 978-3-8001-7567-3, strona 328 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

 Eksterne wotkazy 

Zapisk př GRIN 



Kategorija: Łušćinowcy